|  |  |
| --- | --- |
| **Süle Csaba** | **Konzulens:** |
| 5. aktív félév | **Dr. Antalóczy Katalin** |
| Nemzetközi gazdálkodás | főiskolai tanár |
| BGE KKK | BGE KKK |

**A Héphaisztoszi tűzben: válságokkal küzdő Görögország jelene és jövője**

Napjainkban válságok jönnek és mennek, hatásuk azonban gyakran tartósabb, mint maga a válság. Kutatásom során az új évezred két nagy válságát vizsgáltam az Görögország és az Európai Unió szemszögéből. Ennek oka, hogy mind a 2008-2009-es gazdasági világválság, mind a COVID-19-járvány következtében kialakult gazdasági válság súlyosan érintette a világ legtöbb gazdasági szereplőjét, s ezalól sem Görögország, sem az Európai Unió nem volt kivétel.

Kutatásom célja az elmúlt több mint két évtized nagy válságain keresztül a görög válságkezelés tartalmának, majd eredményességének a vizsgálata.

Dolgozatom első egységében a 2008-2009-es gazdasági válság előzményeit és következményeit vizsgáltam középpontba Görögországot helyezve. Kutatásom első részében tehát arra keresem a választ, hogy mely külső és belső tényezők járultak hozzá a görög gazdasági válság kitöréséhez, majd elhúzódásához. Emellett feltártam azokat a problémákat, amelyek a válságkezelést követően is esedékesek maradtak. Kiderült, hogy a görög adósságválságban hatalmas szerepet játszott az, hogy mint perifériaország más fejlődési utat járt be, mint a fejlett centrumországok. A belső egyenlőtlenségek mellett, kiemelkedő szerepe volt a válság kitörésében és a centrum-periféria közötti különbségek felerősödésében az euró bevezetése és a Monetáris Unió nem megfelelő szabályozottsága.

Dolgozatom második egységében a COVID-19-járvánnyal foglalkozom és arra keresem a választ, hogy a görög kormány milyen reformokat és intézkedéseket vállalt az Európai Unió helyreállítási tervének keretein belül, illetve, hogy az Unió által biztosított támogatásokból mely módon tervezi a görög kormány enyhíteni a Görögországra jellemző regionális különbségeket. A helyreállítási terv (ezáltal a görög helyreállítási terv is) főként a fenntarthatóságra, digitalizációra, egészségügyre, oktatásra és az állampolgárok közötti egyenlőségre helyezi a hangsúlyt, ezért Görögország elemzését is ezek figyelembevétel végeztem el. Végezetül kutatásom utolsó egységében a kutatásom eredményeit foglalom össze, kiemelve a válságkezelések eredményességét.

Kutatásom során számos szakirodalom és adatforrás körültekintő elemzését, majd kiértékelését végeztem el, melyek során szekunder kutatási eszközöket használtam fel. Kutatásom teljessége érdekében gondosan figyeltem a felhasznált források hitelességére, majd azok objektív kiértékelésére.